text: V I I I.
  At eum inclyta esset religio viri, omnis Deorum cultus, cum Sacerdotiis, institutus ac distinctus, omnium ejus operum pulcherrimum & maximè necessarium fuit. Ea quippe, quae magistratus subditis, & hi vicissim illis debent, non alia ratione aut sanctiora fiunt, aut promptius possunt obtinere, quàm si supremam alicujus numinis potestatem, illâ supremorum magistratuum majorem, agnoscant & imperantes & obsequentes. cujus, scilicet, jussu ac nutu credantur imperia constitui, everti, conservari; quodque gravissimis poenis eos persequuturum certo sit, qui aut male gesturi sunt imperium, aut debitum obsequium detrectaturi; ac denique ex quo ingentia illi praemia haud dubiè exspectent, qui acceptam in civili illa societate personam sanctè integréque sunt gesturi. Unde liquet claretque, vinculum Reipub. adeò necessarium esse religionem, ut praestet falsam in eâ esse & coli, quàm nullam. Et simulatus illae Numae cum AEgeriâ congressus, & ancilia coelo, delapsa & aeterni isti tantâque solicitudine semper custoditi. Vestae ignes, aliaque ejusmodi figmenta aut instituta, ut reapse vana sunt, stolida, &, si mollius accipias, miseranda, ita inter praecipua, continendi istius imperii instrumenta fuêre.